recursal/SuperWikiNEXT-32B huggingface dataset:
**ניקולה פוקריבאץ'** (בקרואטית: **Nikola Pokrivač**; נולד ב-26 בנובמבר 1985) הוא כדורגלן עבר קרואטי ששיחק בעמדת הקשר.

קריירת מועדונים
---------------

פוקרביאץ' התחיל את הקריירה שלו במחלקות נוער מקומות בעיר הולדתו צ'אקובץ ובגיל 16 הצטרף למחלקת הנוער של ואראז'דין. ב-7 באוגוסט 2004 ערך את הופעת הבכורה שלו בקבוצה הבוגרת במשחק הליגה נגד זאדאר. כבר בעונת הבחורה שלו בקבוצה הבוגרת הצליח להפוך לשחקן הרכב. בינואר 2007 חתם בדינמו זאגרב, גם בה לא התקשה להשתלב בהרכב וזה עם המועדון בדאבל בסיום העונה.

ב-30 בינואר 2008 חתם ל-4 וחצי שנים במונקו. ב-23 בפברואר 2008 ערך את הופעת הבכורה שלו בליגה במדי מונקו בתיקו 1-1 נגד פריז סן-ז'רמן. ב-29 באוקטובר 2008 הבקיע את שער הבכורה שלו במונקו בניצחון 1-3 נגד לוריאן. הוא סיים את עונתו השנייה במועדון עם שער אחד ב-23 הופעות.

ב-24 באוגוסט 2009 חתם ברד בול זלצבורג ל-3 שנים. ב-29 באוגוסט 2009 ערך את הופעת הבכורה שלו בליגה נגד קאפפנברג, ובאותו משחק גם הבקיע את שער הבכורה שלו בזלצבורג במשחק שנגמר בניצחון 0-4 לטובת זלצבורג.

ב-16 באוגוסט 2011 חזר לדינמו זאגרב. במהלך עונת 2012/2013 הושאל לאינטר זאפרשיץ' עד לסיום העונה. ב-7 ביוני 2013 חתם לשנתיים ברייקה אותה עזב בתום עונה אחת וחתם בשחטאר קאראגנדי.

בקיץ 2015 חתם במכבי פתח תקווה אך בסופו של דבר לא הגיע לאחר שאובחן כחולה בסרטן בלוטות הלימפה. לאחר שהחלים, חתם בסלאבן בלופו מליגת העל הקרואטית. ב-2 באפריל 2016 ערך את המשחק הראשון שלו לאחר שהחלים בתיקו 0-0 נגד רייקה.

בינואר 2018 הודיע על פרישה מכדורגל.

קריירה בינלאומית
----------------

פוקריבאץ' שיחק בצעירותו בנבחרות הצעירות של קרואטיה. ב-5 במאי 2008 זומן לראשונה לסגל הנבחרת הבוגרת לקראת יורו 2008. ב-24 במאי 2008 ערך את הופעת הבכורה שלו בנבחרת במשחק ידידות נגד מולדובה. הוא ערך את הופעת הבכורה הרשמית שלו בנבחרת בניצחון 0-1 נגד פולין בשלב הבתים של יורו 2008.

תארים
-----

דינמו זאגרב
* אליפות קרואטיה: 2007/2008, 2011/2012
* הגביע הקרואטי: 2008, 2012

רד בול זלצבורג
* אליפות אוסטריה: 2009/2010

רייקה
* הגביע הקרואטי: 2014

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ניקולה פוקריבאץ'** |

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* מערכת ONE, ‏ניקולה פוקריבאץ' ניצח את הסרטן וחזר למגרשים, באתר ONE‏, 9 באפריל 2016

| **נבחרת קרואטיה – יורו 2008** |
| --- |
| 1 פלטיקוסה • 
2 שימיץ' • 
3 שימוניץ' • 
4 רוברט קובאץ' • 
5 צ'ורלוקה • 
6 וייץ' • 
7 רקיטיץ' • 
8 ווקוייביץ' • 
9 קאליניץ' • 
10 ניקו קובאץ' • 
11 סרנה • 
12 גלינוביץ' •
13 פוקריבאץ' • 
14 מודריץ' •
15 קנזביץ' •
16 לקו •
17 קלאסניץ' •
18 אוליץ' •
19 קראנצ'ר •
20 בודן •
21 פטריץ' •
22 פראניץ' •
23 רוניה •
מאמן: ביליץ' | קרואטיהקרואטיה |
אין לבלבל עם אין לבלבל ערך זה עם הערך "סאבוולפר".
סאב וופר
**סאבּ ווּפֶר** (מאנגלית: **Subwoofer**, בתרגום מילולי "נובח עמוק") הוא סוג של רמקול המיועד להשמעת צלילים בתדר נמוך (בָּאס נמוך), ובעוצמה גבוהה. סאבוופר נבדל מווּפֶר ("נובח") בכך שהוא מתמחה בתחום הצלילים הנמוכים מאד.

תחום התדרים שהאוזן האנושית מסוגלת להבחין בו נע בין 20 הרץ (באס - צליל נמוך מאד) לבין 20 קילו הרץ ("טְרֶיְבְּל"- צלילים גבוהים). סאבוופר מיועד להשמיע את הצלילים בקצה התחתון של תחום זה - בין 20 ל-200 הרץ, להבדיל מוופר שמיועד לכסות תחום רחב יותר - לרוב מ-50 עד 800 הרץ. בתדרים כה נמוכים מורגשים הצלילים כתחושה פיזית של ממש, כתוצאה מהזזת נפח גדול של אוויר. האפקט המתקבל מכונה בסלנג "בעיטה בבטן".

הסאב וופר בנוי מתיבת תהודה גדולה יחסית וממברנה גדולה (לרוב בקוטר 8 אינץ' ומעלה) ומאפשר הפקת צלילים בתדר נמוך מאוד ובנפח גבוה.

ערוץ הבאס-הנמוך-מאד נוצר מהפרדת צלילי הבס משאר הערוצים בהתקן קרוסאובר שלרוב מהווה חלק מהמגבר, והשמעתו על ידי הסאבוופר לשם קבלת צלילי בס עמוקים יותר וחזקים יותר. עוצמת הסאבוופר תלויה, בנוסף למאפיינים חשמליים, בשטח הממברנה ובגודל תיבת התהודה, על כן סאבוופר איכותי ועצמתי דורש גודל פיזי ניכר.

מאז הופעת המוזיקה האלקטרונית נעשה שימוש בצלילי באס בעוצמה שאינה קיימת בכלי נגינה מסורתיים. בנוסף, במערכות קולנוע משמש הסאב-וופר למתן נפח ועוצמה לאפקטים כגון פיצוצים ומעברי ספינות חלל.

שימוש נוסף הוא במערכות שמע המנצלות את העובדה שהאוזן האנושית אינה מבחינה בכיוון של צלילים בתדר נמוך. כך מתאפשר למקם רמקולים זעירים ("סטלייט") לקבלת אפקט הסטראו או הצליל ההיקפי, בעוד הצלילים הנמוכים מופקים בסאב-וופר יחיד, שלעיתים משולבים בו שני רמקולים- וופר וסאבוופר.

סוגים שונים של סאב וופרים
-------------------------

* **סאב וופר פאסיבי**: רמקול בס הנשלט בעוצמתו דרך מגבר המערכת.
* **סאב וופר אקטיבי**: רמקול בס שמשולב בו מגבר פנימי כך שניתן לשלוט בעוצמתו בצורה עצמאית משאר ערוצי המערכת.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **סאבוופר** |
| ויקישיתוף תמונות ומדיה בוויקישיתוף: **סאב וופר** |
**ניקולה קאליניץ'** (בסרבית: **Никола Калинић**; נולד ב-8 בנובמבר 1991) הוא כדורסלן סרבי המשחק בקבוצת ברצלונה מליגת העל הספרדית בכדורסל והיורוליג. גובהו 2.02 מטרים, והוא משחק בעמדת הסמול פורוורד.

קריירה מקצועית
--------------

### השנים הראשונות

את דרכו המקצועית החל ב-2009–2010 בקבוצת ספרטק סובוטיצה, בה שיחק עונה אחת. עונה לאחר מכן, עבר לשחק בק.ק נובי סאד לעונה אחת גם כן, והחל משנת 2011 ועד 2013 שיחק בוויבודינה נובי סאד.

### הכוכב האדום בלגרד

ביום 21 ביולי 2014 קאליניץ' חתם על חוזה לשלוש שנים בקבוצת הכוכב האדום בלגרד, ולראשונה זכה להשתתף במפעל היורוליג. בעונת הבכורה שלו ביורוליג, העמיד ממוצעים של 9.2 נקודות, 3.9 ריבאונדים ו-2 אסיסטים ב-24 דקות למשחק. זאת ועוד, קאליניץ' היה שותף לזכייתה של הקבוצה באליפות הליגה הסרבית, הגביע הסרבי וכן באליפות הליגה האדריאטית.

### פנרבחצ'ה

ב-12 באוגוסט 2015 קאליניץ' עבר באופן רשמי לפנרבחצ'ה כאשר חתם על חוזה לשנתיים, עם אפשרות לשנה נוספת.

ב-7 ביולי 2017 חתם השחקן לשלוש עונות נוספות בקבוצה.

קאליניץ' זכה עם פנרבחצ'ה באליפות היורוליג בשנת 2017, לאחר שזו גברה על אולימפיאקוס מיוון בתוצאה 64–80. קאליניץ' היה הקלע המצטיין במשחק הגמר, יחד עם בוגדן בוגדנוביץ', כאשר כל אחד מהם קלע 17 נקודות. בנוסף, קאליניץ' היה שותף לזכייתה של פנרבחצ'ה בשלוש אליפויות רצופות של ליגת העל הטורקית בין השנים 2016 ל-2018, בשלוש גביעי טורקיה (2016, 2019 ו-2020) ובשני גביעי נשיא טורקיה (2016 ו-2017).

### ולנסיה וחזרה לכוכב האדום

ב-18 ביולי 2020 חתם לעונה אחת בולנסיה. סנה לאחר מכן, עם סיום החוזה, הוא חזר לשחק בכוכב האדום בלגרד.

### ברצלונה

ביולי 2022 חתם קאליניץ' לשנתיים בברצלונה, זאת לאחר שהקבוצה קנתה את הזכויות עליו בליגה הספרדית מוולנסיה.

קישורים חיצוניים
----------------

ויקישיתוף מדיה וקבצים בנושא **ניקולה קאליניץ'** בוויקישיתוף
* ניקולה קאליניץ', ברשת החברתית טוויטר
* ניקולה קאליניץ', ברשת החברתית אינסטגרם
* פרופיל אולימפי, באתר olympedia.org
* פרופיל, באתר eurobasket
* פרופיל, באתר פיב"א
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)

הערות שוליים
------------

1. ↑  FC Barcelona officially acquire ACB rights to Nikola Kalinic, July 9 2022
2. ↑  Nikola Kalinic seeking titles at Barcelona: "This is why we are here", Eurohoops.net,September 30 2022
פירוש נוסף ערך זה עוסק במועדון כדורגל מהעיר אסונסיון שבפרגוואי. אם התכוונתם לספינת מעפילים שהפליגה מבולגריה ב-1940, ראו ליברטאד.

**קלוב ליברטד** (בספרדית: **Club Libertad**) הוא מועדון כדורגל מהעיר אסונסיון שבפרגוואי. המועדון הוא מועדון הכדורגל השלישי המצליח ביותר בפרגוואי, אחרי קלוב אולימפיה וסרו פורטניו.

המועדון נוסד ב-30 ביולי 1905 על ידי קבוצה של צעירים וסטודנטים. הנשיא הראשון שלו היה חואן מנואל סוסה, שבחר את שם המועדון. בשנת 1910 זכה המועדון באליפות ראשונה.

בשנת 1998 ירד המועדון לליגה השנייה לראשונה בתולדותיו, ולאחר שתי עונות חזר לליגה הבכירה ואף זכה באליפות בעונות 2002 ו-2003.

המועדון הגיע פעמיים לחצי גמר גביע ליברטדורס (1977 ו-2006), ושלוש פעמים לחצי גמר גביע סודאמריקנה (2013, 2017 ו-2021).

משחק הדרבי מול קלוב אולימפיה מכונה ה"קלאסיקו בלנקו אי נגרו" (הקלאסיקו הלבן ושחור).

תארים
-----

* **אליפות פרגוואי** (21): 1910, 1917, 1920, 1930, 1943, 1945, 1955, 1976, 2002, 2003, 2006 אפרטורה, 2007 קלאוסורה, 2008 אפרטורה, 2008 קלאוסורה, 2010 קלאוסורה, 2012 קלאוסורה, 2014 אפרטורה, 2014 קלאוסורה, 2016 אפרטורה, 2017 אפרטורה, 2021 אפרטורה.
* **גביע פרגוואי** (1): 2019

קישורים חיצוניים
----------------

ויקישיתוף מדיה וקבצים בנושא **ליברטד** בוויקישיתוף
* 

* אתר האינטרנט הרשמי של ליברטד (בספרדית)
* ליברטד, ברשת החברתית טוויטר

* פרופיל, באתר Transfermarkt

* פרופיל, באתר Soccerway
**ספרד נטלה חלק באירוויזיון לרוקדים צעירים** שמונה פעמים, מאז הופעת הבכורה שלה בשנת 1985 עד לפרישתה בשנת 1999. ספרד ניצחה בתחרות חמש פעמים, מספר הניצחונות הכי גבוהה בתחרות עד כה.

הישגים
------

ספרד נטלה חלק בתחרות 8 פעמים מתוכם ניצחה 5 פעמים.
כיום נמצאת ספרד במקום הראשון בטבלת הזכויות לבדה, שבמקום השני מאחוריה נמצאת פולין.
נכון להיום, ספרד ביחד עם פולין הם המדינות היחידות שניצחו בתחרות פעמיים ברצף. בנוסף ספרד היא המדינה היחידה שניצחה שלושה וארבע פעמים ברצף בתחרות.

הישג מרשים נוסף של ספרד הוא שהיא המדינה הראשונה שזכתה באירוויזיון לרוקדים צעירים

ספרד זכתה במקום הראשון 5 פעמים: בפעם הראשונה ב-1985, בפעם השנייה ב-1991, בפעם השלישית ב-1993, בפעם הרביעית ב-1995 והפעם החמישית ב-1997.

ספרד זכתה גם במקום השלישי פעם אחת ב-1999.

הרקדנים שייצגו את ספרד באירוויזיון לרוקדים צעירים
-------------------------------------------------

 שורה בצהוב מסמלת **ניצחון** של המתמודדת באותה תחרות  

 שורה באפור מסמלת תחרות בה המתמודדת הגיעה למקום ה**שני**  

 שורה בחום מסמלת תחרות בה המתמודדת הגיעה למקום ה**שלישי**  

 שורה באדום מסמלת תחרות בה המתמודדת דורגה במקום **האחרון**  

 שורה בירוק-זית מסמלת תחרות ממנה המתמודדת פרשה או שלא השתתפה לאחר שכבר נבחר שיר


| שנה | אמן | גמר | חצי גמר |
| --- | --- | --- | --- |
| **1985** | **ארנצ'ה ארגולס** | **1** | לא  התקיים  חצי  גמר |
| 1987 | מריה מונסראט לאון | - |
| 1989 | מריה גימנז ואיגור יברה | - | **העפילו לגמר** |
| **1991** | **עמאיה איגלסיאס** | **1** | **העפילה לגמר** |
| **1993** | **זניידה יאנובסקי** | **1** | **העפילה לגמר** |
| **1995** | **הכומר סוחוקילו ורות מירו סלבדור** | **1** | **העפילו לגמר** |
| **1997** | **אנטוניו כרמנה סאן חוזה** | **1** | **העפיל לגמר** |
| 1999 | קלרה בלנקו | 3 | **העפילה לגמר** |
|

ראו גם
------

* האירוויזיון לרוקדים צעירים
* ספרד באירוויזיון

קישורים חיצוניים
----------------

* Eurovision Young Dancers
**נתן קופר ברנוויט** (באנגלית: **Nathan Cooper Branwhite**‏; בערך 1775 – 18 במרץ 1857) היה צייר פורטרטים מיניאטוריים אנגלי, צייר בצבעי מים וחרט שהיה חבר באסכולת בריסטול. הוא היה צייר הפורטרטים המיניאטורי המוביל בבריסטול בשנות ה-20 של ה-19.

ביוגרפיה
--------

נתן ברנוויט, דיוקן הרופא ג'יימס סימס, חריטה
בראנוויט נולד בסנט אולבנס, הרטפורדשייר, בנו של משורר, פרגרין ברננוויט, והפך לתלמידו של אייזיק טיילור.

הוא הציג 13 מיניאטורות באקדמיה המלכותית לאמנויות בין השנים 1802–1828. הוא היה גם חרט.

בשנת 1810 התגורר בבריסטול. הוא השתתף בפעילויות ההקמה של אסכולת בריסטול והיה חבר של אדוארד בירד וג'יימס ג'ונסון.

בשנת 1824 היה ממארגני התערוכה הראשונה של אמנים מקומיים במוסד בריסטול החדש. בשנת 1832 הציג מספר עבודות בתערוכה הראשונה של אגודת האמנים בבריסטול שזה עתה הוקמה, גם במכון בריסטול.

ברנוויט נפטר ב־18 במרץ 1857 בקליפטון, בריסטול.

נולדו לו לפחות ארבעה ילדים. בניו נתן (1813–1894) וצ'ארלס (1817–1880) היו שניהם אמנים.

קישורים חיצוניים
----------------

ויקישיתוף מדיה וקבצים בנושא **נתן קופר ברנוויט** בוויקישיתוף

הערות שוליים
------------

1. ↑  Greenacre, Francis (1973). The Bristol School of Artists: Francis Danby and Painting in Bristol 1810–1840 (exhibition catalogue). Bristol: City Art Gallery, Bristol. pp. 181–182.

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5442749
* CANTIC: a12277411
* ISNI: 0000 0000 6708 1010
* LCCN: nr2001012866
* RKD: 12122
* SNAC: w6843gpk
* Trove: 812726
* ULAN: 500016906
* VIAF: 66395343
* WorldCat: lccn-nr2001012866

 |
**ריימונדאס רומשאס** (בליטאית: **Raimondas Rumšas**; נולד ב-14 בינואר 1972) בשילוטה (Šilutė) שבליטא. הוא רוכב אופניים ליטאי (רוכב עבר). 

הישגיו הבולטים היו ניצחונות במרוץ ג'ירו די לומברדיה ב-2000, במרוץ וואלטה אל פאיז ואסקו ב-2001 והמקום השלישי בדירוג הכללי בטור דה פראנס ב-2002. מיד אחרי סיום מרוץ זה, נקשר שמו בפרשיית סמים.

קריירה
------

ב-1992, בעת שרכב עדיין במסגרת חובבנית, ניצח בקטע בטור של פולין וסיים במקום השני בדירוג הכללי באותו מרוץ. ב-1996 חתם בקבוצה הפולנית החצי מקצוענית "מרוץ", שריכזה רוכבים כישרוניים מפולין ומארצות הגוש המזרחי ורכב בה עד 1999. במסגרתה זכה במספר ניצחונות בקטעים במרוצים מקצוענים. במיוחד הצטיין בשנת 1999 בה ניצח, בין היתר, במרוץ קטעים איטלקי, "סטימנה ציקליסטה לומברדה".

ב-2000 עבר לקבוצת הצמרת האיטלקית "פאסה בורטולו". בסיום שנתו הראשונה ניצח באחד המרוצים החד-יומיים היוקרתיים ביותר - הג'ירו די לומברדיה. ב-2001 המשיך להשיג תוצאות טובות ששיאן היה ניצחון בקטע ובדירוג הכללי במרוץ הספרדי וואלטה אל פאיז ואסקו.

טור דה פראנס 2002
-----------------

ב-2002 עבר לקבוצה האיטלקית "למפרה-דייקין" ורכב במדיה בטור דה פראנס באותה שנה. הייתה זו הפעם הראשונה בה רכב רומשאס במרוץ זה. הוא הפתיע רבים כשהצליח להיצמד לרוכבים המובילים בקטעים ההרריים ושמר על מיקומו בצמרת הדירוג הכללי. בקטע ה-14 שהסתיים בפסגת המון וונטו, סיים בין הראשונים והתקדם למקום השלישי בדירוג הכללי, אחרי ארמסטרונג ובלוקי, עליו הצליח לשמור עד לסיום בפריז. 

ביום סיום המרוץ בפריז עצרה המשטרה הצרפתית את אשתו, אדיטה, לאחר שבמכוניתה נתגלו קוקטיילים של חומרים ממריצים והורמון גדילה. רומשאס כבר היה באותה עת מחוץ לגבולות צרפת אך אשתו נותרה במעצר בצרפת מעל לחודשיים. בחקירתה היא טענה כי החומרים שנמצאו אצלה יועדו לטיפול בחמותה שסבלה ממחלה ולבסוף שוחררה. ב-2006 נדונו בני הזוג בבית משפט צרפתי באשמת יבוא סמי ספורט אסורים לצרפת. רומשאס נדון למאסר על תנאי ואשתו נדונה לקנס כספי.

מאחר שלא נמצאו כנגדו הוכחות לשימוש בחומרי אימרוץ, המשיך רומשאס לרכוב ב"למפרה-דייקין" ובסיום בג'ירו ד'איטליה של 2003 נכשל במבדקי הסמים והושעה לשנה על נטילת EPO. 

בתום תקופת השעייתו עבר לקבוצה האיטלקית "אקווה א-ספונה" בה רכב עד 2008, אז פרש מרכיבה מקצוענית.

קישורים חיצוניים
----------------

* ריימונדאס רומשאס, באתר olympedia.org
* ריימונדאס רומשאס, באתר Cycling Archives
* פרופיל אישי כרוכב(הקישור אינו פעיל) (באנגלית)
* ידיעה על שחרור אשתו ממעצר וסקירת הפרשה (באנגלית)
**עקב לבן-זנב** (שם מדעי: *Buteo albonotatus*) הוא מין של עוף דורס מהסוג עקב הנפוץ במרכז אמריקה ובחלק מדרום אמריקה, בעיקר באזורים יבשים.

מין עקב זה קטן יחסית ומגיע לאורך 46-56 ס"מ, למוטת כנפיים של 117-140 ס"מ ולמשקל 565 עד 1,080 גרם, כשהנקבות גדולות מהזכרים בערך ב-900 גרמים. העקב בעל כנפיים וזנב ארוכים בצבע אפור בהיר בקצוות ושאר הגוף כעט לגמרי שחור. המקור והעיניים צהובים וכך גם הרגליים בעלות הטפרים החזקים. עקב זה דואה מעל יערות שונים, בעיקר מחטניים, שדות ובתות ואף במדבריות והרים גבוהים עד לגובה 3,000 מטר (אם כי נפוץ יותר עד גובה 1,500 מטר) וכן גם באזורי לחים כמו ביצות מיוערות או שדות. הוא מתרחק מאזורי יערות סגורים ויערות גשם. תפוצתו משתרעת בין דרום ארצות הברית ומקסיקו עד לארגנטינה, כשחלק מהפרטים נודדים דרומה בחורף. במקרה אחד נצפה עקב בנובה סקוטיה אך מדובר בפרט תועה.

מראה העקב ובייחוד כנפיו וזנבו מאוד מזכירים את אלה של הקתרטס התרנגולי המצוי באותם אזורים. העקב מחקה בצורתו והתנהגותו את הקתרטס הנוטה לאכול נבלות וגם איטי יחסית, דבר שאינו נראה כסכנה לרוב המינים הנטרפים ובעיקר לעופות אחרים, ביניהם שלווים, ציפורי שיר, אנפות ולעטלפים. הוא ניזון גם ממיני מכרסמים כמו טמיאסים, זוחלים, דו-חיים ולעיתים אף דגים. העקב מאבד גובה בהדרגה ובערך בגובה 10-30 מטר הוא צולל לעבר טרפו שלא מבחין באזהרה המוקדמת. בנוסף עקבים אלה נוהגים בעיקר בעונת הרבייה לצוד בזוגות ולעיתים עטים על טרף מבין עצים או מארבים מוכנים.

העקבים מקננים בראשי עצים גבוהים או צוקים, בקן בו הנקבה מטילה 1-3 ביצים.

קישורים חיצוניים
----------------

ויקישיתוף מדיה וקבצים בנושא **עקב לבן-זנב** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  עקב לבן-זנב באתר הרשימה האדומה של IUCN
ספרוליטים באפר געשי ריוליטי
ספרוליטים של קריסטובליט באובסידיאן
**ספֵרוּליט** בפטרולוגיה הוא גוף כדורי קטן הנוצר בעיקר בסלעים געשיים עתירי סיליקה דוגמת ריוליט ובזכוכית געשית. באובסידיאן מסוג פתית השלג נפוצים ספרוליטים מגבישי קריסטובליט. אף שלרוב נוצרים הספרוליטים במסת אם של סלעים אלה, עשויים להיווצר כדורי ספרוליטים עצמאיים, במנותק מן הסלעים.

היווצרות
--------

ספרוליטים מורכבים מגבישים מחטיים קטנים של מינרלים היוצאים ממקור משותף. הסברה היא כי גופים אלה נוצרים כתוצאה מצמיחה גבישית מהירה על הצטברות של חומרים נדיפים.

בתוך הספרוליטים עשויות להתפתח ליתופיזות – חללים קטנים הנוצרים כאשר הלחץ החיצוני נמוך דיו לאפשר את התרחבותם של גזים המומסים בלבה הנוזלית. מילוי חלקי של חללים אלה בגבישי מינרלים יוצר גאודה ומילוי מלא – ביצת רעם.

מגה-ספרוליטים
-------------

קוטרם של ספרוליטים נע לרוב ממילימטרים ספורים לסנטימטר אחד. ספרוליטים גדולים ונדירים נקראים "מגה-ספרוליטים", וקוטרם עשוי לנוע מ-20 ס"מ ועד מטר אחד או יותר. מגה-ספרוליט בקוטר העולה על 2 מטרים נמצא בקוסטה ריקה, ומוכרים ספרוליטים גדולים אף יותר.

מגה-ספרוליטים עשויים להיווצר בשני אופנים:

* במהלך התקררות מהירה והתגבשות ראשונית של הלבה
* במהלך הידרציה והתגבשות אמורפית משנית של לבה ריוליטית לאחר התקררותה, או התקררות והתגבשות טוף מאפר געשי

קישורים חיצוניים
----------------

ויקישיתוף מדיה וקבצים בנושא **ספרוליט** בוויקישיתוף
* ספרוליט, באתר אנציקלופדיה בריטניקה (באנגלית)

הערות שוליים
------------

1. ↑  ספרוליט בבריטניקה המקוונת
2. ↑  מגה-ספרוליטים, עמ' 8-12
3. ↑  "כדורי אבן"
4. ↑  צמיחת מגה-ספרוליטים בריוליט
**יהודי רוסאפה** (באנגלית: **Rusape Jews**) הוא שבט בזימבבואה המונה למעלה מ-5,000 חברים הטוענים כי הם צאצאים לעשרת השבטים. הקהילה המודרנית מתקיימת משנת 1935.

היסטוריה
--------

בני שבט רוסאפה מאמינים כי אבותיהם היו צאצאי יהודים שהוגלו מישראל בידי האשורים בשנת 722 לפני הספירה. בדומה לבני הלמבה אלו מאמינים כי אבותיהם הגיעו לאפריקה מחבל ארץ תימן ונדדו בה עד אשר התמקמו באזור בו הם חיים היום. בני הרוסאפה מאמינים שכל השבטים דוברי הבנטו הם במקור צאצאים של עשרת שבטיה האבודים של ישראל.

סימנים למסיונריות יהודית
------------------------

האדם שאליו מיוחסת הקמת הקהילה בתקופה המודרנית הוא ויליאם ס. קראודי, אשר הגיע לאזור אפריקה הדרומית בסוף המאה ה-19. קראודי, עבד אמריקאי אשר היה לכומר בפטיסטי, זכה להתגלות ובה סופר לו כי האפריקאים הם צאצאי השבטים האבודים של ישראל ושניתנה עליו האחריות להתחיל להחזיר את בני הגזע השחור אל חיק היהדות. במהלך פועלו הכיר קראודי את אלברט כריסטיאן וחלק עמו את אמונתו לגבי מוצאם היהודי של עמי אפריקה. כריסטיאן התמקם באפריקה הדרומית ולימד את חסידיו את מצוות וחוקי הדת.

אמונות ומנהגים
--------------

ניתן למצוא דמיון בין מנהגי הקהילה לאופן קיום המצוות בעת העתיקה שלפני גלות אשור. דוגמת:

* בני הרוסאפה קוברים את מתיהם במערות קבורה.
* בן רוסאפה אשר אחיו הגדול מת ישא לאישה את אשת אחיו.
* בני הרוסאפה עוברים ברית מילה.
* מדי שבת מתקיימות תפילות בבית הכנסת הקהילתי.

בני הרוספה מאמינים שישו לא היה למשיח, אלא לנביא. הם מאמינים שישו לא עלה לשמיים כאמונת הנוצרים, אלא נקבר כאחד האדם. אמונתם זו גרמה לפגיעה בהכרה בהם כביהודים כשרים, היות שהיהדות אינה מקבלת הכרה כלשהי בישו. אף על פי זאת, ובדומה ליהדות שלפני גלות אשור מקיימים בני הרוסאפה מנהגים יהודיים רבים.

הערות שוליים
------------

1. ↑  Who Are the Jews of Africa?By Erika E. Machar Jewish Cultural School,1999
2. 1 2 3  [  The Jews of Africa]
3. ↑  Scattered Among The Nations
**דניאל מיכלסון** (נולד ב-1949) הוא רב[דרוש מקור] ופרופסור חבר במחלקה למדעי המחשב ומתמטיקה שימושית במכון ויצמן. מחקריו הם בתחום המתמטיקה השימושית וחקר משוואות דיפרנציאלית. בנוסף למתמטיקה, הוא חוקר צפנים בתנ"ך ותחומים נוספים המצויים בתפר שבין התורה למתמטיקה, בהם מיקומו של בית המקדש.

ביוגרפיה
--------

מיכלסון נולד בריגה, בירת לטביה ב-1949, להורים ניצולי שואה. ב-1971 הוא סיים לימודים במתמטיקה מאוניברסיטת מוסקבה ועלה לישראל. הוא שירת בצה"ל ובין השנים 1972 ל-1980 לימד מתמטיקה באוניברסיטת תל אביב ולמד לקראת דוקטורט. ב-1980 סיים דוקטורט במתמטיקה שימושית והמשיך ללימודי פוסט דוקטורט באוניברסיטת UCLA בלוס אנג'לס. ב-1983 חזר ארצה והחל ללמד באוניברסיטה העברית בירושלים.

באוניברסיטה העברית חזר בתשובה בהיותו מרצה בכיר בה. שם גם פגש בפרופ' אליהו ריפס והחל לחקור בעידודו את הצפנים בתנ"ך. כמו כן הוא עוסק בחקר גאוגרפיה תנכית, מידות ומשקלות, ובמיוחד עוסק במידות בית המקדש. מיכלסון חבר בתנועה לכינון המקדש ומקיים מטעם התנועה סיורים בהר הבית בנושא "מתמטיקת המקדש". כמו כן הוא חבר "הסנהדרין המתחדשת" שנוסדה ב-2005 על ידי הרב עדין אבן ישראל ופרופ' הלל ויס.

קישורים חיצוניים
----------------

* דניאל מיכלסון, באתר פרויקט הגנאלוגיה במתמטיקה
* דף הבית של מיכלסון.
* דניאל מיכלסון באתר torahcode
* תרשימים של ירושלים ובית המקדש

הערות שוליים
------------

1. ↑  ראו עמוד 285

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007408139905171
* MGP: 72595

 |
**מצר ביסמרק** (באנגלית: **Bismarck Strait**) הוא מצר ים בין ארכיפלג וילהם וארכיפלג פאלמר שבאנטארקטיקה.

המצר ממוקם בקצה הדרומי של האיים אונוור ווינצקה (איים אלה הם הקצה הדרומי של ארכיפלג פאלמר).

היסטוריה
--------

### גילוי המצר

המצר התגלה על ידי ג'ון ביסקו ב-16 בפברואר 1873.

הראשונים שמיפו את המצר היו אנשי המשלחת גרמנית אשר חקרה את אנטארקטיקה בעונת המחקר (הקיץ האנטארקטי) 1873–1874, בפיקודו של אדוארד דלמן (Eduard Dallmann), אשר חצו את המצר מכיוון מערב למזרח בינואר 1874.

המצר מופה מחדש על ידי יחידת הסקר ההידרוגרפי של הצי המלכותי הבריטי בין השנים 1956–1958.

### מקור השם

דלמן נתן למצר את שמו בינואר 1874.

דלמן קרא למצר על שם אוטו פון ביסמרק, מדינאי גרמני.

לקריאה נוספת
------------

• Defense Mapping Agency 1992, **Sailing Directions (planning Guide) and (enroute) for Antarctica**, P 253
• National Imagery and Mapping Agency 2002, **Sailing Directions (planning Guide) and (enroute) for Antarctica**, P 142
• Rafael Ricardo Torres Parra, Ana Lucía Caicedo Laurido, José David Iriarte Sánchez, **Hydrographic conditions during two austral summer situations (2015 and 2017) in the Gerlache and Bismarck straits, northern Antarctic Peninsula**, Deep Sea Research Part I: Oceanographic Research Papers, Volume 161, 2020, .
• Kerr, Rodrigo & Goyet, Catherine & Cotrim da Cunha, Leticia & Orselli, Iole & M. Lencina Avila, Jannine & Mendes, Carlos & Carvalho-Borges, Mariah & Mata, Mauricio & Garcia, Virginia. (2017), **Carbonate system properties in the Gerlache Strait, northern Antarctic Peninsula: CO2 fluxes, anthropogenic CO2 and seawater acidification**, 1er Simposio Latino-Americano de Acidificación del Océano LAOCA 2017
• United States. Defense Mapping Agency. Hydrographic Center, **Sailing Directions for Antarctica: Includes Islands South of Latitude 60°**, PP 7, 141, 163 - 165

קישורים חיצוניים
----------------

* מצר ביסמרק באתר הסקר הגאולוגי של ארצות הברית
* מצר ביסמרק באתר הגאזט האנטארקטי של ממשלת אוסטרליה
* מצר ביסמרק באתר הגאזט האנטארקטי המשווה SCAR של ממשלת אוסטרליה
* תצלום לוויין של אזור מצר ביסמרק
* נופי מצר ביסמרק, סרטון באתר יוטיוב

הערות שוליים
------------

1. 1 2 3 4 5 6  מידע גאוגרפי והיסטורי באתר הסקר הגאולוגי של ארצות הברית
2. 1 2 3 4 5 6 7 8 9  מידע גאוגרפי והיסטורי באתר הגאזט האנטארקטי המשווה SCAR של ממשלת אוסטרליה
3. ↑  לפי מקור אחר אדוארד דלמן גילה את המצר.

| ארכיפלג וילהלם |
| --- |
| קבוצות איים: | אנגרמה • ארגנטינה • רוקה |  |
| איים: | אקולה |

| איים בארכיפלג פאלמר |
| --- |
| איים | אבוט • אולין • אומגה • אטא • אלפא • אלקה • אונוור • אפסילון • בראבנט • בוב • גאנד • גלארוס • דייוויס • דינק • דלתא • דרים • הארי • וינצקה • טאוור • למדא • לייז' • לקוואנט • פמפה | האי בראבנט |
| קבוצות איים | איי אומיקרון • איי טטראד • איי כריסטיאניה • איי מלכיור • איי סיגמא • איי פאי • איי פסי |
| איונים | סלע גריינדר |
**עקב צד הדרך** (שם מדעי: *Rupornis magnirostris*) הוא מין של דורס יום בינוני החי בטבע באמריקה הדרומית. עוף זה הוא מין יחיד בסוגו, וגם סווג לאחרונה כסוג יחיד בפני עצמו בתת-משפחת העקבים.

מאפיינים
--------

אורכו של עקב צד הדרך 31–41 ס"מ ומשקלו 250–300 גרם. הוא בעל נוצות חומות עם ראש מעט סגול ומקור צהוב. החזה מנומר בלבן והרגליים ארוכות וצהובות. הגב והזנב מפוספסים בכמה שורות קווים. הנקבות גדולות מהזכרים ב-20% יותר. במראהו הוא מזכיר מאוד עקב.

תפוצתו משתרעת ממקסיקו ודרומה עד למזרח הרי האנדים בארגנטינה. הוא מותאם למרבית בתי הגידול בתפוצתו, אך מתרחק מיערות צפופים וסבוכים. הוא מצוי גם בערים שונות.

תזונתו הטבעית של העקב מורכבת מחרקים, קשקשאים וכן יונקים קטנים כמו מכרסמים או מרמוסטיים שאינם מבחינים בו. הוא ינסה לעיתים לצוד ציפורים אך אינו זריז דיו ולכן מסתמך על הסחת דעתן כדי לעוט עליהן. הוא ניזון גם מפגרים ולמד למצוא אותם בסביבת דרכים. להקות של עקבים אלה נוהגות להתאסף ליד בעלי-חיים שנהרגו בתאונות דרכים, והתנהגות זו הקנתה לעוף את שמו -"עקב צד הדרך".

תת-מינים
--------

* *R. m. griseocauda*
* *R. m. conspectus*
* *R. m. gracilis*
* *R. m. sinushonduri*
* *R. m. petulans*
* *R. m. alius*
* *R. m. magnirostris*
* *R. m. occiduus*
* *R. m. saturatus*
* *R. m. nattereri*
* *R. m. magniplumis*
* *R. m. pucherani*

גלריה
-----

* 
* עקב צד הדרך בתעופהעקב צד הדרך בתעופה
* 
* 
*

קישורים חיצוניים
----------------

ויקישיתוף מדיה וקבצים בנושא **עקב צד הדרך** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
* IBC
 |

הערות שוליים
------------

1. ↑  עקב צד הדרך באתר הרשימה האדומה של IUCN
|  |  |
| --- | --- |
|  |  |
| *ספרואיד אובלי* | *ספרואיד מוארך* |

**ספרואיד** (מכונה לעיתים **אליפסואיד ייחוס**) הוא משטח סיבוב הנוצר מסיבוב אליפסה סביב אחד מציריה. זהו גם אליפסואיד בעל שני צירים שווים.
כאשר ציר הסיבוב הוא הציר הראשי של האליפסה מתקבל **ספרואיד מוארך**, צורה של כדור פוטבול. אם ציר הסיבוב הוא הציר המשני מתקבל **ספרואיד אובלי** או **ספרואיד פחוס**. זוהי, בקירוב, צורתו של כדור הארץ. אם שני הצירים זהים, האליפסה היא מעגל ולכן הצורה שתתקבל היא ספירה.

המשוואה הכללית שמתארת ספרואיד שמרכזו בראשית וציר הסימטריה שלו הוא ציר ה-z במערכת צירים קרטזית היא:  

{\displaystyle {\frac {x^{2}+y^{2}}{a^{2}}}+{\frac {z^{2}}{c^{2}}}=1}

זוהי משוואת אליפסואיד כאשר a=b.

פרמטרים
-------

שני הפרמטרים שמתארים ספרואיד הם a ו-c כאשר a הוא חצי-ציר ראשי ו-c הוא חצי-ציר משני.
קיימת צורה אחרת לתיאור ספרואיד שהיא הדרך הרווחת בכל המדעים מלבד המתמטיקה. שני הפרמטרים הם a ו-f כאשר a הוא חצי-ציר ראשי ו-f הוא מקדם הפחיסות: {\displaystyle \ f=\left({\frac {a-c}{a}}\right)}.

ככל שמקדם הפחיסות קרוב יותר ל-0, הספרואיד קרוב יותר לכדור.

שטח פנים
--------

שטח הפנים של ספרואיד פחוס (c < a):

{\displaystyle S\_{\rm {oblate}}=2\pi a^{2}\left(1+{\frac {1-f^{2}}{f}}\tanh ^{-1}f\right)} כאשר f הוא מקדם הפחיסות.
שטח הפנים של ספרואיד מוארך (c > a):

{\displaystyle S\_{\rm {prolate}}=2\pi a^{2}\left(1+{\frac {c}{ae}}\sin ^{-1}e\right)} כאשר {\displaystyle e^{2}=1/f^{2}=1-{\frac {a^{2}}{c^{2}}}}

נפח
---

נפח של ספרואיד מכל סוג הוא {\displaystyle (4\pi /3)a^{2}c\approx 4.19\,a^{2}c}. אם נשנה את המשתנים כך ש-*A*=2*a* הוא אורך הציר הראשי ו-*C*=2*c* הוא אורך הציר המשני, נקבל שהנפח יהיה {\displaystyle (\pi /6)A^{2}C\approx 0.523\,A^{2}C}.

גאודזיה
-------

הדאטום הנפוצים היום מניחים כי צורת כדור הארץ מקורבת לספרואיד (נוצר בגלל כוח המשיכה והסיבוב סביב עצמו). למשל ב-WGS84 מניחים שמדובר בספרואיד כאשר חצי-ציר ראשי (קו המשווה) הוא באורך 6,378.137 ק"מ וחצי-ציר משני (המרחק בין הקטבים) הוא 6,356.752 ק"מ. ההופכי של מקדם הפחיסות הוא ‎1/f = 298.257223563.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ספרואיד** |
| ויקישיתוף תמונות ומדיה בוויקישיתוף: **ספרואיד** |

* מידע על ספרואיד מאתר mathworld
* ספרואיד, באתר MathWorld (באנגלית)
מרוץ MotoGP מעונת 2005
**הפדרציה הבין-לאומית לאופנועים** (**FIM: Fédération Internationale de Motocyclisme**) היא הגוף המארגן של מרוצי האופנועים בעולם. הפדרציה, היושבת בעיר מייס שבשווייץ, מייצגת כיום כ-90 פדרציות למרוצי אופנועים לאומיות המחולקות לשישה אזורים יבשתיים שונים. הארגון מטפל ב-34 אליפויות עולם שונות תחת שישה תחומי מרוצי אופנועים עיקריים: 

* מרוצי כביש
* מוטוקרוס
* טריאל
* אנדורו
* מסלולים שטוחים ("Flat Tracks", כולל מרוצים הנערכים על עשב או מרוצי Speedway במסלולים אובאליים).
* סופרמוטו

היסטוריה
--------

הארגון הוקם ב-21 בדצמבר 1904 בפריז, צרפת תחת השם FICM: "הפדרציה הבינלאומית למועדוני רוכבי אופנועים" (**Fédération Internationale des Clubs Motocyclistes**). ב-1906 התפזר הארגון, אך נוסד מחדש ב-1912 ומשרדי הארגון המחודש נקבעו באנגליה. 

כשנה לאחר ההקמה המחודשת, נערך מרוץ האופנועים הבינלאומי הראשון: "מבחן ששת הימים הבינלאומי" (לימים ייקרא המרוץ ISDE (‏International Six Days Enduro - אנדורו ששת הימים הבין-לאומי)).

הארגון זכה לשם "פדרציית הרוכבים הבינלאומית" בשנת 1949, באותה השנה בה התקיים מרוץ אופנועי הגרנד פרי הראשון, שנערך מאז ועד היום ברציפות וללא הפסקה. משרדי הארגון עברו לז'נבה שבשווייץ בשנת 1959.

בשנת 1994 עברו משרדי הפדרציה למיקומם הנוכחי בעיר מייס שבשווייץ, ולראשונה שוכנו משרדי הארגון במבנה שבבעלות הפדרציה. בשנת 1998 שינה הארגון את שמו לשם הנוכחי וזכה למעמד של חבר ארעי בוועד האולימפי. בשנת 2000, לקראת משחקי אולימפיאדת הקיץ שנערכה בסידני, אוסטרליה, הפך ה-FIM לחבר מלא בוועד האולימפי.

בישראל
------

למרות העובדה כי מרוצי אופנועים לא היו חוקיים בישראל בשנת 2008, החזיקה עמותת ממס"י הישראלית בנציגות הרשמית של ה-FIM ושל ה-FIA (הפדרציה הבינלאומית למכוניות) בישראל. בשנת 2021 התקבלה התאחדות הספורט המוטורי בישראל (IMSF) כנציגה הרשמית המייצגת את הFIM בישראל במקומה של ממס"י.

קישורים חיצוניים
----------------

ויקישיתוף מדיה וקבצים בנושא **הפדרציה הבין-לאומית לאופנועים** בוויקישיתוף
* 

* אתר האינטרנט הרשמי של הפדרציה הבין-לאומית לאופנועים (באנגלית)

* אתר האינטרנט הרשמי של הפדרציה הבין-לאומית לאופנועים (באנגלית)
* הפדרציה הבין-לאומית לאופנועים, ברשת החברתית פייסבוק

* הפדרציה הבין-לאומית לאופנועים, ברשת החברתית טוויטר

* הפדרציה הבין-לאומית לאופנועים, ברשת החברתית אינסטגרם

* הפדרציה הבין-לאומית לאופנועים, סרטונים בערוץ היוטיוב

|  |  |
| --- | --- |
| בקרת זהויות עריכת הנתון בוויקינתונים | 
* GND: 200422-7
* VIAF: 135476691
* WorldCat: viaf-135476691

 |
כלי בחירת הצבעים בתוכנה גימפ
**בורר צבעים** או **בוחר צבעים** הוא וידג'ט הכולל ממשק משתמש גרפי (GUI) אשר נועד כדי לבחור צבעים או ליצור סכמת צבעים. הכלי מאפשר לבחור בין המספרים של גוני הצבעים השונים ולבחור גוון ספציפי רצוי באופן מדויק.

ממשק
----

בעיצוב גרפי ובעת עריכת תמונות, משתמשים בוחרים בדרך כלל צבעים בממשק המציג את הגוונים השונים באופן חזותי בצורות גאומטריות שונות, באמצעות אפשרות להזין מספר ספציפי של צבע, או באמצעות מספר סרגלים המאפשרים למשתמש לבחור את מידת החוזק של אחד מצבעי היסוד בגוון הרצוי, וכן את מידת הימצאות הצבעים שחור ולבן באותו גוון. כמו כן, ייתכן גם לעיתים שימוש בכפתורים שונים המציגים גוונים דומים זה לצד זה.

ניתן גם לקחת גוון צבע מסוים ולברר את מספרו באמצעות תכונת "גרור ושחרר", או לחלופין לבחור גוון צבע מסוים באמצעות הכלי ולשחררו לתוכנה.

הימצאות
-------

חלק מממשק בורר הצבעים של מערכת ההפעלה חלונות
ניתן למצוא בוחרי צבעים בתוכנות עריכת תמונה שונות, או באינטרנט. מנוע החיפוש גוגל כולל גם כן בורר צבעים בעת חיפוש המילים "color picker" באנגלית או "בורר צבעים" בעברית, וישנן אף תוכנות ייעודיות לכך הקיימות עבור מערכות ההפעלה השונות.

* במערכת ההפעלה Windows (מאז חלונות 95) נפוץ בורר צבעים ובו פלטת צבעים נפוצים הממוקמת בחציו האחד של החלון, ומלבן עם ספקטרום המסדר את הצבעים לפי גוון ורווייה בחציו השני. באמצעות הספקטרום ניתן לבחור צבעים במודל RGB או HSV (גוון, רווייה, בהירות).
* במקינטוש מגרסת OS X ואילך נפוץ בורר צבעים התומך במספר מודלי צבע: CMYK, RGB נוסף על גלגל הצבעים של מודל HSV, אך גם מכיל אפשרויות כמו בחירת צבעים בטוחים לשימוש באינטרנט, דגימת צבע מתמונה וגימיק שממנו ניתן לבחור צבעים של עפרונות צבעוניים.
* בלינוקס ויוניקס ניתן לבחור ולהתקין בורר צבע מתוך מגוון בוררי צבע חופשיים. יש גם כאלו המגיעים עם הפצת לינוקס מסוימת כגון התוכנה Deepin Picker, המגיעה ברירת מחדל עם ההפצה דיפין.

תוכנות גרפיקה מתקדמות (פוטושופ לדוגמה) יכללו בוררי צבעים משוכללים יותר שבעזרתן ניתן לבחור צבע כלשהו ממגוון מודלים (RGB,‏ CMYK,‏ HSV,‏ Lab(אנ') וכדומה) וגם מספריות צבע מוכרות קיימות כמו פנטון או מספריות צבעים מוכנות בהתאם לצורכי המעצב.

קישורים חיצוניים
----------------

ויקישיתוף מדיה וקבצים בנושא **בורר צבעים** בוויקישיתוף
* בורר צבעים באינטרנט לדוגמה

הערות שוליים
------------

1. ↑  בורר הצבעים בגוגל - אנגלית
2. ↑  בורר הצבעים בגוגל - עברית
3. ↑  על Deepin Picker, מתוך אתר ההפצה דיפין
**ספרות ומהפכה** (ברוסית: **Литература и революция**) היא יצירה קלאסית של ביקורת ספרותית מנקודת מבט מרקסיסטית, שכתב לאון טרוצקי בשנת 1924. על ידי דיון במגמות הספרותיות השונות שהיו ברוסיה בין המהפכות של 1905 ל־1917, ניתח טרוצקי את הכוחות הקונקרטיים בחברה, נאורים וגם ריאקציוניים, שעזרו לעצב את תודעתם של סופרים באותה תקופה.

בספר טרוצקי גם הסביר כי מאז שחר הציוויליזציה אמנות תמיד נשאה את חותמת המעמד השליט והיא הייתה בעיקר כלי המבטא את טעמו ואת רגישותו. עם זאת, הוא המשיך וטען כנגד המסקנה הברורה לכאורה, שלאחר מהפכה פרולטרית הפרולטריון כמעמד שלטוני צריך, אם כן, לשאוף ליצור אמנות פרולטרית משלו כפי שחשבו באותה תקופה.

כדי להמחיש זאת הוא מציין כי לבורגנות כמעמד היו זמן ומשאבים לגבש דרך תרבותית משלה לפני המהפכות הבורגניות באירופה במאה ה-19, בעוד שמעמד הפרולטריון אינו משולל רק על ידי תרבות בחברה, אלא בעיקר על ידי אמצעים חומריים להשיג אותה. לכן, בניגוד למהפכות קודמות בהיסטוריה, הפרולטריון לוקח את הכוח לא להתקין את עצמו כמעמד שלטוני לנצח, ומכאן ליצור תרבות מובחנת משלו אבל חברה שבה קיומם של מעמדות הוא בלתי אפשרי באופן מהותי. לכן המשימה של הפרולטריון בשלטון, ביחס לאמנות לאחר שדאגה לצרכים הדוחקים יותר של חיי היומיום (רוסיה הייתה מדינה נחשלת ושסועת-מלחמה), היא להטמיע את כל ההישגים התרבותיים של העבר ולהניח את היסודות לתרבות חסרת-מעמדות לחלוטין ואנושית ואמנות בעתיד. ההוכחה של טרוצקי לגבהים שבני האדם יכולים להגיע אליהם ברגע שמוטלות רצועות הדיכוי, מומחשת בציטוט הבא מהספר:

> 
> קשה לחזות את מידת השלטון העצמי שאיש העתיד עשוי להגיע אליה או את הגבהים שאליהם הוא עשוי לשאת את השיטה שלו. בנייה חברתית וחינוך עצמי פסיכו-פיזי יהפכו לשני היבטים של תהליך אחד ואותו תהליך. כל האמנויות – ספרות, דרמה, ציור, מוזיקה וארכיטקטורה יעניקו לתהליך זה צורה יפה. נכון יותר, המעטפת שבה תחומים הבנייה התרבותית והחינוך העצמי של האדם הקומוניסטי תפתח את כל המרכיבים החיוניים של האמנות העכשווית עד לנקודה הגבוהה ביותר. האדם יחזק לאין שיעור, יחכם ויעדן יותר; גופו יהפוך להרמוני יותר, תנועותיו קצביות יותר, קולו מוזיקלי יותר. צורות החיים יהפכו לדרמטיות באופן דינמי. הטיפוס האנושי הממוצע יעלה לרמתם של אריסטו, גתה או מארקס. ומעל הרכס הזה יעלו פסגות חדשות.
> 
> 
> 
>

לקריאה נוספת
------------

* *Борев Ю.* Эстетика Троцкого (ברוסית) // Литература и революция / Л. טרוצקי. - печатается по изд. 1923 г. - מ .: פוליטיזדה, 1991. - 399 с. -מסת"ב 5-250-01431-3 .
* הדיאלקטיקה של טרוצקי תאצ'ר // מחקרים במחשבה הסובייטית. - 1991. - מרץ (כרך 41, גיליון 2). - עמ' 127—144.

קישורים חיצוניים
----------------

* "ספרות ומהפכה" באתר "Marxists Internet Archive", בתרגומה של רוז סטרונסקי לורווין
לפידברס אין סמל רשמי, אך סמל זה נפוץ בקרב הקהילות השונות המרכיבות אותו כסמל הפדיברס.
**פדיברס** (מאנגלית: **Fedivese**, הלחם בסיסים של 'פדרציה' ו'יוניברס') הוא אסופת שרתי רשתות חברתיות ורשתות לפרסום תוכן (תמונות, וידאו, בלוגים) המחוברים זה לזה ומקיימים ביניהם קשרי גומלין. כל שרת מהווה רשת חברתית כשלעצמו, אולם המשתמשים בשרתים השונים יכולים לתקשר האחד עם השני גם במידה ואינם יושבים על אותו השרת שכן השרתים חולקים פרוטוקולי תקשורת המתבססים על קוד פתוח משותף. כך, נוצרת למעשה מעין רשת חברתית מבוזרת ופדרטיבית.

היסטוריה
--------

שרתות המציג כיצד הפלטפורמות השונות המרכיבות את הפדיברס מחוברות ובאמצעות אלו פרוטוקולים.
בשנת 2008 הקים איוון פרודרומו את הרשת החברתית identi.ca ופרסם את התוכנה GNU social ברישיון חופשי תוך שהוא מעצב את פרוטוקול התקשורת המכונה OStatus. על בסיס פרוטוקול זה הוקמו בהמשך הפלטפורמות פרנדיקה, הובזילה, מסטודון ופלרומה והרחיבו את הפדיברס. בהמשך התפתחו מספר פרוטוקולי תקשורת נוספים אשר אפשרו מידות משתנות של השתלבות בפדיברס.

בינואר 2018 הציגו World Wide Web Consortium את פרוטוקול ActivityPub המשפר את יכולות הפעולה ההדדית והשיתוף בין הפלטפורמות השונות. עד אוגוסט 2018 נתמך פרוטוקול זה על ידי כ-13 פלטפורמות, והוא הפך לפרוטוקול הדומיננטי המשמש את הפדיברס, כשמלבדו פועלים גם הפרוטוקולים: OStatus, Diaspora Network, ו-ZOT.

תוכנות
------

התוכנות השונות הפועלות בפדיברס, בדגש על פרוטוקול ActivityPub לפי תחומי פעילות מרכזיים
התוכנות הפועלות בפדיברס כולן הן תוכנות חופשיות וכאלו התומכות בקוד חופשי. חלקן מאופיינות בחוויית משתמש של מיקרו בלוגינג הדומה לזו של הרשת החברתית טוויטר (כמו מסטודון, מיסקי, GNU social, פלרומה וכו'). אחרות מזכירות יותר את הרשתות Google+ או פייסבוק (כמו פרנדיקה או הובזילה). ישנן גם כאלו המתמקדות בפרסום מדיה ותמונות ומזכירות את אינסטגרם או את youtube (כמו PIXELFED או Peertube)

התוכנות השונות בפדיברס נבדלות ביניהן בפרוטוקולי התקשורת בהן הן משתמשות ולפיכך גם ביכולת של המשתמשים בהן לתקשר זה עם זה.

ראו גם
------

* מסטודון (רשת חברתית)
* דיאספורה (רשת חברתית)

קישורים חיצוניים
----------------

ויקישיתוף מדיה וקבצים בנושא **הפדיברס** בוויקישיתוף
* אתר המציג מפה של שרתי הפדיברס והקישוריות ביניהם
בניין בורסת הנגזרות של שיקגו עם פסלה של האלה קרס בראש הבניין.
**בורסת הנגזרות של שיקגו** (באנגלית: **Chicago Board of Trade**; ר"ת **CBOT**), נוסדה בשנת 1848 והיא הבורסה הראשונה שקמה בעולם למסחר באופציות ובחוזים עתידיים. יותר מ-50 סוגים שונים של אופציות וחוזים עתידיים נסחרים בבורסה על ידי למעלה מ-3,600 חברים בזירת מסחר פתוחה ובמסחר אלקטרוני. בשנת 2003 נרשמו שיאי מסחר בבורסה של שיקגו כאשר תועדו 454 מיליון חוזים. ב-12 ביולי 2007 אוחדה בורסת הנגזרות עם בורסת הסחורות של שיקגו (באנגלית: Chicago Mercantile Exchange; ר"ת CME) והפסיקה להתקיים כישות עצמאית.

היסטוריה
--------

רצונם של סוחרים אמריקאים להבטיח קונים לסחורות הניבו חוזים עתידיים לקניה ומכירה של סחורות. עדיין סיכון האשראי נותר בגדר בעיה רצינית. בורסת הנגזרות התהוותה במטרה ליצור מקום מרכזי שבו קונים ומוכרים יכולים להיפגש ולקיים משא ומתן לקראת כריתת חוזים עתידיים.

בשנת 1864 החל לראשונה בבורסת הנגזרות מסחר תקני בחוזים עתידיים. בשנת 1919 לשכת המסחר בחמאה וביצים, אשר יצאה מבורסת הנגזרות, אורגנה מחדש כדי לאפשר לחבריה מסחר בסחורות עתידיות ושמה שונה לבורסת הסחורות של שיקגו.

בניין בורסת הנגזרות בשיקגו הוא אחד הבניינים הבולטים בעיר. זהו גורד שחקים בגובה 184 מטר, אשר היה הבניין הגבוה ביותר בעיר בין השנים 1930-1965. הבניין הוא בסגנון אר דקו ובראשו פסל ענק של האלה קרס. ב-4 במאי 1977 הוכרז הבניין כאתר היסטורי לאומי.

זירת המסחר
----------

המסחר בזירה פתוחה בבורסת הנגזרות מתקיים במבנה מתומן ומוגבה בקומת המסחר, אשר אמצעו נמוך יותר, בדומה למבנה של אמפיתיאטרון. צורתו של המבנה מאפשרת לסוחרים הרבים לראות ולשמוע איש את רעהו בעת המולת המסחר. צורתה של זירת המסחר מופיעה אף על הלוגו של בורסת הנגזרות. בקומת המסחר זירות רבות שבהן מתקיים מסחר בו-זמני.

קישורים חיצוניים
----------------

ויקישיתוף מדיה וקבצים בנושא **בורסת הנגזרות של שיקגו** בוויקישיתוף
* 

* אתר האינטרנט הרשמי של בורסת הנגזרות של שיקגו (באנגלית אמריקאית)
* בורסת הנגזרות של שיקגו, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007456679205171
* BnF: cb12401256j (data)
* ISNI: 0000 0001 2151 0243
* LCCN: n78088945
* NKC: ko2010567398
* SUDOC: 033113203
* VIAF: 124855845
* WorldCat: lccn-n78088945

 |
**הנרי לואיס מנקן** (באנגלית: Henry Louis Mencken;‏ 12 בספטמבר 1880 – 29 בינואר 1956), עיתונאי סופר ולשונאי אמריקאי.

חייו
----

הנרי לואיס מנקן נולד ב-12 בספטמבר 1880, בבולטימור, מרילנד, שבארצות הברית. בן למשפחה אמידה, אביו היה בעל מפעל סיגרים ממוצא גרמני.
כאשר היה בן שלוש עבר לביתו שבבולטימור, שם חי עד סוף ימיו, פרט לחמש השנים בהן היה נשוי.

הוא החל את קריירת מחקר והכתיבה שלו כעיתונאי ב "Baltimore Morning Herald" בשנת 1899, ועבר ל "The Baltimore Sun" ב-1906. באותה תקופה גם החל לכתוב מאמרים שהראו כבר את איכויותיו כסופר שיהיה. הוא כתב סיפורים קצרים ורומן.

ב-1908 התמנה לעורך בעיתון "The Smart Set" יחד עם George Jean Nathan, איתו הוא ייסד את העיתון "The American Mercury" ב-1924, שהפך להיות בעל השפעה רבה בחוגים אוניברסיטאיים ברחבי ארצות הברית.
הוא המשיך בתפקיד זה עד שנת 1933. הוא זכור בעיקר מפרסום ספרו "The American Language", עבודת מחקר מקיפה על השפה האנגלית בארצות הברית.

מנקן שאב את השראתו מסופרים רבים, בהם רודיארד קיפלינג, ג'וזף קונרד ועוד, אך נראה שמארק טוויין ובמיוחד פרידריך ניטשה הטביעו חותם עיקרי על כתביו.
הנושא בו עסק בעיקר בשנות ה-20, שבהן כתיבתו הייתה בשיאה, היה הפונדמנטליזם הנוצרי או הפוריטנים ומעמד הביניים הבוּר או כמו שאהב לכנותו "Booboisie".

ב-1926, הוא הובל למעצר בשל מכירה של עותק של "The American Mercury", שנאסר לפרסום בבוסטון.

ב-1930 נשא לאישה את שרה הארט (Sara Haardt) שהייתה פרופסור לאנגלית, נישואים אלה נמשכו 5 שנים עד לפטירתה ממחלה.

מנקן ביקר בארץ ישראל בשנת 1934, ואת חוויותיו פרסם בספר בשם "ארץ ישראל".

בזמן מלחמת העולם השנייה תמך בנאצים ובגישת הדרוויניזם החברתי שלהם והביע דעות אנטישמיות.

ב-1948 לקה בשבץ מוחי, ממנו לא התאושש לגמרי עד סוף ימיו. מאז לא כתב יותר.
הוא נפטר כשהיה בן 75 ב-1956.

קישורים חיצוניים
----------------

ויקישיתוף מדיה וקבצים בנושא **ה. ל. מנקן** בוויקישיתוף
* ה. ל. מנקן, באתר "Find a Grave" (באנגלית)
* ה. ל. מנקן, באתר אנציקלופדיה בריטניקה (באנגלית)
* כתבי ה. ל. מנקן בפרויקט גוטנברג (באנגלית)

הערות שוליים
------------

1. ↑  אתר למנויים בלבד איתי מאירסון, הוא היה שונא אדם מושבע, אנטישמי מדופלם וגזען עם תעודות. ואז הוא הגיע לעמק יזרעאל, באתר הארץ, 1 ביוני 2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283775305171
* BIBSYS: 90124100
* BNE: XX860251
* BnF: cb120271809 (data)
* CANTIC: a11002669
* CiNii: DA00941676
* GND: 118924753
* ICCU: RAVV026372
* ISNI: 0000 0001 2282 0251
* LCCN: n80036702
* LNB: 000164325
* NDL: 00550752
* NKC: jn20011211232
* NLA: 36250828
* NLK: KAC201329760
* NSK: 000054446
* NTA: 068403690
* RERO: 02-A003583000
* SELIBR: 255787
* SNAC: w6qn6759
* SUDOC: 028436083
* Trove: 1236852
* VcBA: 495/232196
* VIAF: 76330588
* WorldCat: lccn-n80036702

 |
**הפארקים הלאומיים סִיבִּילוֹי, סנטרל איילנד וסאות' איילנד** (**Sibiloi, ‏Central island ו-South island**) הם שלושה פארקים לאומיים באזור אגם טורקאנה שבצפון-מזרח קניה, שהוכרזו יחדיו כאתר מורשת עולמית. כשהוכרז האתר, ב-1997, הוא כלל רק את סיבילוי וסנטרל איילנד. סאות' איילנד נוסף ב-2001. הפארק הלאומי סיבילוי שוכן לחוף האגם, ושני האחרים הם איים געשיים באגם עצמו.

הפארק הלאומי סיבילוי
--------------------

**הפארק הלאומי סיבילוי** (04°00′00″N 36°20′00″E﻿ / ﻿4.00000°N 36.33333°E﻿ / 4.00000; 36.33333) הוקם בשנת 1973, והוא משתרע על פני 1,570 קמ"ר לחופו הצפון-מזרחי של אגם טורקאנה. בפארק חיות בר רבות, אך הוא ידוע בעיקר בשל המאובנים שנמצאו בשטחו, ובכלל זה מאובני אוסטרלופיתקוס ומינים קדומים של אדם. מאובני האדם נלקחו לניירובי, ובפארק נותרו יתר המאובנים, ובהם מאובנים של צבים ושל קרוקודיל ופיל קדומים.

עולם החי של הפארק כולל בעלי חיים כגון זברות, ראמים וצבאים ג'ירפיים. בחוף האגם חיים קרוקודילים וצבים רכים.

בידודו של הפארק וריחוקו מריכוזי אוכלוסייה מקשים על הנגישות אליו (אם כי יש בתחומו שני מסלולי נחיתה), והוא מתויר פחות מפארקים לאומיים אחרים בקניה.

הפארק הלאומי סנטרל איילנד
-------------------------

**סנטרל איילנד** ("האי המרכזי") (03°29′30″N 36°02′30″E﻿ / ﻿3.49167°N 36.04167°E﻿ / 3.49167; 36.04167) הוא, למעשה, הר געש פעיל במרכז אגם טורקאנה. באי 3 אגמים בתוך מכתשים שנוצרו כתוצאה מהתפרצויות וולקניות. בעלי החיים הנפוצים על האי כוללים קרוקודילים, היפופוטמים, זברות, טופים, ראמים, ג'ירפות וצבאים.

הפארק הוכרז ב-1983, ושטחו 5 קמ"ר.

הפארק הלאומי סאות' איילנד
-------------------------

**סאות' איילנד** (02°37′57″N 36°35′41″E﻿ / ﻿2.63250°N 36.59472°E﻿ / 2.63250; 36.59472) אף הוא הר געש, השוכן בקצהו הדרומי של האגם, אך אינו פעיל. אורכו 11 ק"מ ורוחבו 4.5 ק"מ. האי מהווה אתר מועדף לציפורים נודדות, ומדי שנה עוברות בו כ-220 אלף מהן, מ-34 מינים שונים, המצטרפות ל-84 מיני עופות המים החיים בו. עם העופות הנפוצים על האי נמנים
שקנאים, פלמינגואים, סיקסקים, חופמים, חופיות, אנפות, לבניות, חסידות, עיטמים, בזים, נחליאלים, סבכים ודרורים. 

בדומה לסנטרל איילנד, גם הפארק הלאומי סאות' איילנד הוכרז ב-1983. שטחו הכולל כ-39 קמ"ר. סאות' איילנד הוא היחיד מבין הפארקים שבו מתגוררים בני אדם, כ-500 מבני שבט הדייגים אל מולו.

ראו גם
------

* אגם טורקאנה

קישורים חיצוניים
----------------

ויקישיתוף מדיה וקבצים בנושא **הפארקים הלאומיים באגם טורקאנה** בוויקישיתוף
* האתר הרשמי של הפארק הלאומי סיבילוי
* האתר הרשמי של הפארק הלאומי סנטראל איילנד

| Flag of KenyaFlag of Kenya סמל אונסק"וסמל אונסק"ו אתרי מורשת עולמית בקניה |
| --- |
| 

|  |
| --- |
| הפארק הלאומי הר קניה • הפארקים הלאומיים באגם טורקאנה • העיר העתיקה לאמו • החורשות הקדושות של המיג'יקאנדה • מצודת ישו במומבסה • מערכת אגמי השבר הסורי-אפריקני בקניה: אגם נקורו, אגם אלמנטייטה ואגם בוגוריה • האתר הארכאולוגי תהימליץ' אוהינגה |

 |
**"הקומונה החדרתית"** הייתה הגרעין המייסד של קבוצת דגניה. הקבוצה מנתה שתי חברות ועשרה חברים. 

חברי הקבוצה החליטו ליזום הקמה של תנועה המתבססת על עקרונות של שיתוף ושל עזרה הדדית. הם התארגנו באנייה בדרך לישראל בשנת 1908, ובארץ ישראל נדדו בין תחנות רבות עד שהגיעו לאום ג'וני, שבה הקימו בה את דגניה, וממנה לנקודת הקבע של היישוב, ליד מוצא הירדן מהכנרת.

תולדות הקומונה
--------------

חברי הקבוצה החליטו ליזום הקמה של תנועה המתבססת על עקרונות של שיתוף ושל עזרה הדדית. הם התארגנו באנייה בדרך לישראל בשנת 1908. מיד עם הגיעם ארצה עבדו יחד בפתח תקווה, בבן שמן ולאחר מכן בחוות כנרת. החווה נתקלה בקשיים כלכליים, ורופין נאלץ לפטר את הפועלים - ביניהם חברי הקומונה הרומנית בניהולו של יוסף בוסל. בוסל וחבריו עזבו לחדרה, ושם הקימו קומונה חדשה, שאליה הצטרפו חלוצים נוספים. שמה החדש של הקומונה היה "הקומונה החדרתית".

בעטיים של הקשיים הרבים שאליהם נקלעה חוות כנרת, החליט מנהלה, ד"ר ארתור רופין, להעניק לקבוצת פועלים אחרים, שהגיעו מאזורים שונים, שטח אדמה לניהול עצמי שעליו יגדלו גידולי שדה במשך שנה, שבסופה יבדקו את המאזן. ואכן, בשנת 1910 הפועלים הצליחו לעמוד ביעדים הכלכליים שהציבו לעצמם: מאזן גידולי השדה נהיה לחיובי, והרווח היה ניכר. משכך, שכנע ד"ר רופין את חברי הקומונה החדרתית לחזור ולעבוד בחוות כנרת. מחוות כנרת עברה הקומונה לאום ג'וני, שם התגוררה בבקתות ובחושות של הפלאחים הערביים המקומיים ועסקה בהכשרת קרקעות. 

על מנת להקל על החלוצים נבנה צריף בידי הנגר הטמפלרי במושבה הגרמנית בחיפה (ואכן המדרגות החיצוניות של הצריף משקפות אדריכלות טמפלרית). בסיום בנייתו הועלו חלקי הצריף על רכבת העמק והובל לנקודת ההתיישבות, שם שימש כמגדל שמירה, מחסן כלים, מטבח ומקום ללינה מזדמנת בנוסף לחושות. עשרות שנים מאוחר יותר, הוגבה הצריף לסמל של דגניה בראשית דרכה.

חברי הקומונה החדרתית התבססו באום ג'וני, ועמלו קשה על מנת לחזק את המשק. החברים בקומונה הכריזו על  נוהלי עבודה ודרכי ארגון, וכך התחילו להתגבש חיי הקבוצה. בקומונה באה לידי ביטוי גם מודעות לסוגיית מעמדה של האישה, והועלתה דרישה לשוויון מלא בין המינים, בזכויות ובחובות. בעת ישיבתם באום ג'וני החליטו החברים לקרוא ליישובם בשם "דגניה", כפי שכתבו במברק שיועד לד"ר ארתור רופין: "קראנו את מושבתנו דגניה על שם חמשת מיני הדגנים הגדלים אצלנו". 

שמות חברי הקומונה החדרתית: תנחום תנפילוב, ישראל בלוך, יוסף אלקין, שרה מלכין, יוסף ברץ, מרים אוסטרובסקי-ברץ, יוסף בוסל, צבי יהודה זלצמן, חיים צודיקוב, יהושע אקר, אהרון יוסילביץ וירוחם קליבנוב. אליהם הצטרפו בשלב מאוחר יותר : יצחק בן-יעקב, שמואל דיין, אברם גרינשפון ויעקב ברקוביץ וחיים ברקוביץ, אחיו של יעקב.

קישורים חיצוניים
----------------

* יעקב אורי, מהזיה להעזה - ליובלה של הקומונה הרומנאית החדרתית, דבר, 24 בינואר 1958
* רפאל פרנקל, יוסף בוסל - הקומונה החדרתית והיווצרות הקבוצה, "הציונות:מאסף לתולדות התנועה הציונית והישוב היהודי בארץ ישראל", הוצאת "המכון לחקר הציונות וישראל ע"ש חיים ויצמן", 1975, כרך ד'

הערות שוליים
------------

1. ↑  מחבר לא ידוע, **קבוצת דגניה - היסטוריה**, מו"ל לא ידוע
2. ↑  ספור אום ג'וני (דגניה), באתר מלון בכל מקום
3. ↑  מחבר לא ידוע, **קבוצת דגניה -דמויות ראשוניות**, מו"ל לא ידוע
**משפט בנך-אלאוגלו (Banach-Alaoglu theorem)** הוא משפט מתמטי באנליזה פונקציונלית. משפט זה אומר שכדור יחידה במרחב הדואלי הוא קומפקטי בטופולוגיה החלשה עליה.

הוכחה שהמשפט מתקיים במרחב ספרבילי נורמי ניתנה בשנת 1932 על ידי סטפן בנך, ובשנת 1940 ניתנה הוכחה כוללת על ידי לאונידס אלאוגלו. 

כיוון שהוכחת המשפט נעשית באמצעות משפט טיכונוף, היא מתבססת על אקסיומת הבחירה.

הטופולוגיה החלשה-\* המוגדרת על המרחב הדואלי למרחב וקטורי טופולוגי
-----------------------------------------------------------------

יהי X מרחב וקטורי טופולוגי נורמי (למשל מרחב בנך), ויהי {\displaystyle \ X^{\*}} המרחב הדואלי שלו.  

נשים לב כי כל מרחב X כנ"ל, משוכן באופן קנוני במרחב הדואלי למרחב הדואלי {\displaystyle \ X^{\*}}, על ידי אופרטורי הערכה בנקודה.  

כלומר לכל {\displaystyle x\in X}, נגדיר אופרטור {\displaystyle \ T\_{x}} שיפעל על {\displaystyle \ X^{\*}} באופן הבא - לכל {\displaystyle \ f\in X^{\*}} יתקיים {\displaystyle \ T\_{x}(f)=f(x)}. קל לראות כי {\displaystyle \ T\_{x}} פונקציונל ליניארי רציף, וההתאמה 
{\displaystyle x\mapsto T\_{x}} מהווה שיכון איזומטרי.  

הטופולוגיה החלשה-\* (קרי חלשה-כוכב,weak-star באנגלית) על המרחב הדואלי {\displaystyle \ X^{\*}}, מוגדרת כטופולוגיה החלשה ביותר כך שאופרטורי הערכה בנקודה המתוארים מעלה רציפים.  

באופן שקול, ניתן לכל אופרטור הערכה כזה {\displaystyle \ T\_{x}} להגדיר סמינורמה על {\displaystyle \ X^{\*}} על ידי {\displaystyle \ \rho \_{x}(f)=|f(x)|}, לכל {\displaystyle \ f\in X^{\*}}, והטופולוגיה החלשה-\* היא הטופולוגיה המושרית על ידי משפחת הסמינורמות הללו.

נשים לב כי טופולוגיה זו חלשה מהטופולוגיה המקורית, כלומר כל קבוצה פתוחה בטופולוגיה החלשה-\* היא אכן פתוחה בטופולוגיה המקורית.

משפט בנך-אלאוגלו
----------------

יהי X מרחב בנך. כדור היחידה הסגור של המרחב הדואלי {\displaystyle \ X^{\*}}, ביחס לטופולוגיה הנורמית שלו (המתקבלת מהנורמה האופרטורית), הוא קומפקטי ביחס לטופולוגיה החלשה-\*.

הוכחת המשפט
-----------

לכל {\displaystyle \ x\in X} נגדיר אינטרוול {\displaystyle \ I\_{x}=\left[-\|x\|,\|x\|\right]} ונסתכל במרחב מכפלת טיכונוף שלהם {\displaystyle \ K=\prod \_{x\in X}{I\_{x}}}. לומר שפונקציונל f נמצא בכדור היחידה זה שקול לומר שהגרף של הפונקציונל הליניארי f עובר בתוך כל אינטרוול ולא יוצא ממנו, כלומר: הגרף של f הוא "קו" שנמצא כולו בין קצוות ה"רצועה" שנוצרה על ידי האינטרוולים. בנוסחה, {\displaystyle \ |f(x)|\leq \|x\|\iff f\in D(X^{\*})} כאשר D מסמל את כדור היחידה. לכן אפשר לשכן את כדור היחידה D בתוך K. 

לפי משפט טיכונוף K הוא קומפקט (קבוצה קומפקטית סגורה) כמכפלה של מרחבים קומפקטיים (כל אינטרוול הוא קומפקט כי מדובר בקבוצה סגורה וחסומה במרחב האוקלידי). 

כדי להוכיח ש-D הוא קומפקט מספיק להראות שזו קבוצה סגורה, אך זה ברור מאחר שלינאריות היא תכונה סגורה וכל פונקציונל ניתן להגדיר על ידי חיתוך כל התנאים הסגורים מהצורה {\displaystyle \ f(x\_{1}+x\_{2})=f(x\_{1})+f(x\_{2})\ ,\ f(ax)=af(x)}.

ראו גם
------

* טופולוגיה חלשה
* משפט טיכונוף
* משפט קריין-סמוליאן

קישורים חיצוניים
----------------

* משפט בנך-אלאוגלו, באתר MathWorld (באנגלית)